钦定古今图书集成/明伦汇编/官常典/第725卷 > 翟兴
## 钦定古今图书集成/明伦汇编/官常典/第725卷 > 翟兴

按《宋史忠义传》：“兴字公祥，河南伊阳人。少以勇闻。剧
贼王伸起，兴与弟进应募击贼，号大翟、小翟。金人犯
京师，西道总管王襄檄兴统领在城军马。以保护陵
寝功，补承信郎，辟京西北路兵马副钤辖，为陕西宣
抚司前军统制。高世由以泽州降金，金以为西京留
守，兴与进提步卒数百，卷甲夜趋洛阳，擒世由等斩”
之。群盗冀德、韩清出没汝、洛间，兴以轻骑追袭，德就
擒，清仅以身免。会进为叛将杨进所害，贼乘势击败
官军，兴帅馀众拒贼，保伊川。明年，愬进死事于朝，以
兴代进，为京西北路安抚制置使兼京西北路招讨
使兼知河南府。杨进屯鸣皋山北，兴与子帅乡兵
时出扰之，进惧，弃辎重南走。兴邀击于鲁山县，进中
流矢死，馀众溃去。西京平，贼王俊据汝州，兴引兵攻
之，俊弃城去，退保伞盖山。兴进攻，免胄大呼曰：“贼识
我乎？我翟总管也。”众皆披靡，遂破之。金人犯河阳、巩
县、永安军，兴遣子与搏战屡捷，追至渑池。诏授河
南孟汝唐州镇抚使兼知河南府，转武略大夫兼阁
门宣赞舍人，寓治伊阳。时河东北虽陷，土豪聚众保
险，兴遣蜡书结约之，向密、王简、王英辈皆愿受节制。
奏上，高宗嘉之，授河东北路军马使，遍檄山砦，由是
汾、泽、潞、怀、卫、开山砦首领皆应命。金人入陜右，兴遣
将邀击，俘五十馀人，又遣子生擒金河东都统保
骨，遂复阳城县，乘胜取绛之垣曲，进至米粮川。绍兴元年春，金重兵犯河南。时兴军乏粮，就食诸道，仅存
亲兵自卫，人情震恐。兴授将彭𤣱方略，设伏于井首，
俟敌至阳遁。金众果追𤣱，伏发，金帅就擒。邓州人杨
某拥众河北，伪称信王。兴遣将董先追获于商州，杀
之。进武功大夫、忠州团练使。刘豫将迁汴，以兴屯伊
阳，惮之，遣蒋颐持书诱兴以王爵，兴斩颐，焚其书。豫
计不行，乃阴遣人啖裨将杨伟以利，伟杀兴，携其首
奔豫。〈或云赂伟为内应以兵径犯中军兴奋击坠马死〉事闻，赠保信军节度
使。兴威貌魁伟，每怒须辄张，军食不继，士以菽粟杂
藜藿食之，激以忠义，无不奋厉。在河南累年，金人不
敢犯诸陵。诏赐军名“忠护子。”沈勇有父风，继兴为
镇抚使，琳阁门祗候。